**Bohwai**

Molao wa VAT o dumella morekisi ho ba le menyetla e ikgethang ho etsa diketso tsa temo, makgulo kapa diketsahalo tsa bohwai (kgwebo ya temothuo).

**Ho se lefiswe letho le ho se angwe ke tefiso ha ho tliswa tse ding tsa dithoto ka hare ho naha.**

Monyetla wa pele o dumella morekisi ya etsang tsa kgwebo ya hae ya bohwai ho fumana dithoto tse itseng ntle le tefo kapa ho fumana dintho tse ding ho tswa ka ntle ho naha mme e re ha di fihla naheng, a se lefiswe VAT. Le ha ho le jwalo, dithoto tsena di tlameha ho sebediswa mererong e mabapi le ho etsa tsa kgwebo ya bohwai. Sepheo ka monyetla ona ke ho thusa morekisi ya etsang tsa kgwebo ya bohwai ka phallo ya hae ya tsa ditjhelete.

Tse ding tsa dithoto tse ka fumanwang tlasa monyetla ona ke tsena -

* Dijo tsa diphoofolo;
* Meriana ya diphoofolo;
* Menontsha;
* Dibolaya mehlampepe;
* Dimela le dipeo tse sebedisetswang ho lema.

Karolo ya A ya Sejule ya 2 ya Molao wa VAT e na le lenane le felletseng la dithoto tsena.

**Ebe ditlhoko tse mabapi le ho reka dithoto ntle le ho lefa sekgahla ke dife?**

Ditlhoko tse latelang di tlameha ho kgotsofatswa hore kgwebo ya bohwai e tsebe ho reka dithoto tse boletsweng Karolong ya A ya Sejule ya 2 ya Molao wa VAT, ka sekgahla sa ha ho letho:

* SARS e tlameha hore e be e kgotsofetse hore morekisi o feela a etsa kgwebo ya bohwai mme e fane ka tumello Tsebsiong ya ngodiso, e supang hore dithoto tsena di ka fepelwa morekisi ho latela sekgahla sa ha ho letho;
* Morekisi ya etsang tsa kgwebo ya bohwai o tlameha ho ba le Tsebsio ya nnete ya ngodiso le tumello eo ho seng ho builwe ka yona pejana.
* Invoese ya lekgetho e ntshitsweng bakeng sa phepelo ya dithoto tse jwalo e ntshuwa ho latela karolo ya 20(4) ya Molao wa VAT;
* Dithoto tseo ho fanweng ka tsona di tlameha ho hlakiswa Karolong ya A ya Sejule ya 2 ya Molao wa VAT mme ha di a tlameha ho ba dithoto tse thibetsweng.

SARS e ka hlakola tumello e jwalo ebang morekisi a sa ikamahanye le boitlamo ba ho nyehelana ka dikgutliso tsa VAT kapa hona ho lefa VAT kapa a emisitse ka tsa kgwebo ya bohwai, kapa a sebedisitse Tsebsio ya ngodiso (ka tumello) bakeng sa mabaka afe kapa afe a mang.

**Dinako tsa Lekgetho**

Monyetla wa bobedi o dumella morekisi ya etsang tsa kgwebo ya hae ya bohwai ho ingodisa tlasa Mokgahlelo wa D (dikgwedi tse ding le tse ding tse tshelela) wa nako ya lekgetho. Sena ke ho thusa morekisi ka phallo ya tjhelete ka lebaka la dinako tsa sehla tsa bohwai.

Morekisi ya ikemiseditseng ho ba monyetleng wa nako ya lekgetho ya Mokgahlelo wa D o tlameha ho kgotsofatsa metjha ena e latelang:

* Kgwebo e tlameha hore boholo ba yona e be e le feela tse mabapi le tsa temo, makgulo kapa diketsahalo tsa bohwai.
* Paloyohle ya tjhelete e keneng ho tswa diketsahalong tsohle tsa bohwai ha ya tlameha ho feta R1,5 million nakong ka nngwe e latellanang ya dikgwedi tse 12.

Moo boleng ba diphepelo tse lefiswang lekgetho di fetang R1,5 million nakong efe kapa efe e latellanang ya dikgwedi tse 12, Khomishenara o tla aba ka mohlomong nako ya lekgetho ya Mokgahlelo wa A kapa B ho morekisi (ka nako ya dikgwedi tse pedi tsa lekgetho).

Moo boleng ba diphepelo tse lefiswang lekgetho di fetang R30 million nakong efe kapa efe e latellanang ya dikgwedi tse **12**, morekisi o tla tlameha ho wela Mokgahlelong wa C wa nako ya lekgetho.

**Ho fumana lesedi le fetang lena mabapi le dipusetso tsa Disele bakeng sa tsa bohwai, tobetsa mona.**

**Keletso ya Bohlokwa:** Paloyohle ya bokaalo bo fumanweng ho tswa phepelong ya dithoto tsa sekgahla sa ha ho letho (le ditshebeletso) di tlameha ho bontshwa sekgeong sa 2 kgutlisong ya VAT.